Наука и иновации в България

Българската наука - трябва ли да се инвестира в наука в България и какви са ползите за компаниите от сътрудничеството с научни институции?

Що е то българската наука? Зададох си този въпрос… и в началото не можех да си отговоря. Връхлетяха ме спомени за статии, които съм чел, за многобройни научни открития, направени от българи… но от някой отминал век. Нима няма българска наука вече? Има, тя е там, позабравена, може би отслабена, но все още жива, представена от талантливи ученици и студенти на международни олимпиади, български учени, работещи в CERN или други чуждестранни лаборатории, или дори в родни университети, приемащи студенти от далечни страни, като този в родния ми град.

От няколко десетилетия българската наука е слабо финансирана и неглижирана[[1]](#footnote-0), въпреки че тя (трябва да) е основният двигател за развитието на едно общество, защото е източник на материални блага, технологичен и социален прогрес и дори духовно развитие. Въпреки отношението на обществото и държавата към нея, тя все още дава плодове, особено спрямо малобройното население на нашата страна[[2]](#footnote-1). Можем да си представим колко по-големи биха били ползите от нея, ако беше щедро финансирана и ценена, но дори няма нужда да го правим - необходимо е просто да погледнем в миналото, за да се уверим в това. От първата въздушна бомбардировка в историята (Одрин, 1912), през теорията на кристализацията (от Иван Странски, чието име носят два научни института в Германия, но нула в България), основите на фотоелектризма (Георги Наджаков), до извличането на лекарствата цитизин (за лечение на никотиновата зависимост) и галантамин (за Алцхаймер), български иновации и научни открития са оставили следа в света. Български учени стоят и зад първите отгледани растения в космоса и най-успешната компютърна индустрия в целия Източен блок. Но всички тези научни пробиви са от време, когато българската държава активно е инвестирала в науката.

Нека не бъдем заслепени от патриотизъм, и си дадем сметка, че в условия на бюджетен дефицит не можем да инвестираме в българската наука и образование “на сляпо” - това би било сравнимо с изсипването на торба пари в кладенец - пари ще изплуват все някъде и някога, но колко и в коя река? Необходими са реформи, които да минимизират корупцията и да направят инвестициите прозрачни, рационални и ефективни. Първо идва на ум прякото финансиране на училища, а не чрез общините (за да се избегнат местни партийни политики), скъсване с практиката “парите следват учениците” (за да се премахнат схеми с несъществуващи ученици и недостатъчно финансиране за малки училища), мандати за директорите, по-високи критерии за прием във висшите училища (и естественото намаляване на броя им), разпределяне на учениците и студентите в класове и учебни заведения спрямо интелектуалното им развитие.

Но каквито и реформи да се предприемат, те няма да бъдат достатъчно, ако не се премахне вътрешната конкуренция. В България има множество научни институции - БАН, 52 университета, множество институти - и всички те се конкурират за финансиране и достъп до специални програми, в ущърб на останалите. България е малка страна със слаба икономика и малобройно население, която не може да си позволи вътрешни борби и съревнования. Необходимо е всички научни институции да си партнират, за да могат да си позволят начинания в дългосрочна перспектива и да имат съществен принос в европейската и световната наука[[3]](#footnote-2).

На последно място относно държавните инвестиции, те трябва наистина да са в ***българската*** наука - не е редно талантливи млади хора да получават стипендии, възнаграждения и стимули за обучението си, само за да напуснат страната веднага щом завършат, предоставяйки наготово своите знания и умения на чужди страни.

Нека подчертая, че не само държавата трябва да инвестира в българската наука, но и бизнесът - в крайна сметка той е основен бенефициент от научно-техническия прогрес. Науката и икономиката са силно преплетени - инвестициите в науката силно зависят от възможностите на икономиката, а от своя страна икономиката е силно зависима от науката, която определя конкурентоспособността ѝ. Необходимо е бизнесът тясно да се обвърже с науката, защото това би имало огромни ползи и за двете страни и минимални недостатъци.

Науката може да осигурява квалифицирани кадри, които са необходими за секторите на производството и услугите. Бизнесът от своя страна може да спонсорира с финанси и оборудване учебните заведения и от това косвено и пряко ще спечели - учебните заведения ще могат да произвеждат по-компетентни, по-мотивирани и по-специализирани кадри, които ще вършат по-добре своята работа. В допълнение, бизнесите косвено ще имат по-малко разходи за обучение на персонала. Подобен модел се наблюдава в Германия - т.нар. Mittelstand[[4]](#footnote-3) - средни и дребни бизнеси, силно обвързани с образователните институции, които гарантират работни места за учащите. От своя страна училищата прилагат учебни програми с тясна специализация, които произвеждат отлични кадри за тези бизнеси. В България (вече) няма такава традиция, но държавата може да насърчи този процес чрез данъчни облекчения и други юридически или финансови стимули за бизнесите, които си сътрудничат с отделни учени или с цели образователни институции.

Ползите от сътрудничество между науката и бизнеса не се изчерпват само с това - бизнесът (който по същност е адаптивен) косвено може да насочи науката в правилната посока на развитие: българската наука има тенденцията да е предимно теоретично насочена. В това няма лошо, но теоретичната наука няма пряка добавена стойност и ползите от нея се проявяват на много по-късен етап. Приложната наука е много по-полезна за бизнеса и генерира финансови постъпления много по-бързо - а те са наистина необходими за научните институции.

На последно място, активните връзки между науката и бизнеса позволяват учените и тяхната дейност да бъдат популяризирани сред обществото.   
 В заключение, българската наука страда от належащи проблеми - необходимо е трезво, рационално и отговорно отношение към нея от страна на държавата и бизнеса, включващо реформи, непрестанни подобрения и значителни инвестиции. Само така науката може да разгърне своя потенциал и да задвижи колелото на прогреса, да вдъхне нов живот на нашето общество!

1. България отделя 0.7% от БВП за научни изследвания. Най-ироничното е, че информация за разходите като дял от БВП се намира по-лесно от източници на английски език. <https://bnr.bg/en/post/101710429/bulgaria-invests-only-07-of-its-gdp-in-science-and-innovation> [↑](#footnote-ref-0)
2. Приема се, че само около 2% от населението са гении. <https://www.linkedin.com/pulse/genius-iq-score-unraveling-secrets-exceptional-intelligence/> [↑](#footnote-ref-1)
3. Някои възможности това да стане са повече лаборатории и центрове за съвместно ползване и премахване на дублиращи се специалности в различните университети. [↑](#footnote-ref-2)
4. The Secret to Germany’s Economy, <https://www.youtube.com/watch?v=D1ToUl4AY9k> [↑](#footnote-ref-3)